Desember 2014 erklærte Brooks i et intervju under UFC 181 at hans karriere som fribryter er over, og at han videre starter en karriere innen MMA etter å ha signert kontrakt med den største arrangøren av MMA-stevner, UFC. Brooks kunngjøring ble møtt med blandet respons fra kampsportmiljøet. Mens mange uttrykket begeistring over å få en høyprofilert person fra underholdningsindustrien inn i sporten, stilte mange andre spørsmål ved hans bakgrunn innen kampsport. Brooks hevdet selv han har en bakgrunn fra kenpo og sporadisk trening innen brasiliansk jiu-jitsu. I 2015 flyttet han til Milwaukee for å trene hos det anerkjente Roufusport. Under oppladningen til hans debut, fikk Brooks sin første stripe på hvitt belte i jiu-jitsu. Desember 2017 ble det kjent at Brooks hadde fått blått belte. Motstander i debuten var den fjorten år yngre Mickey Gall. Til tross for sin langt yngre alder og relativt ubeskrevne profesjonelle karriere, hadde Gall en langt mer omfattende bakgrunn fra kampsport enn Brooks. Kampen endte med tap for Brooks i første runde. I sin andre kamp i UFC møtte han i Mike Jackson en deltidsjournalist med likelydende sportslig erfaring innen MMA. Jacksons eneste MMA-kamp hadde også vært et tap på i første runde for Mickey Gall. Til tross for at Brooks viste stort pågangsmot ble det et klart tap på dommeravgjørelse i en ensidig kamp der Jackson fikk kritikk for manglende vilje til å avslutte Brooks.